**ΦΥΛΛΟ ΟΔΗΓΙΩΝ ΧΡΗΣΗΣ: ΠΛΗΡΟΦΟΡΙΕΣ ΓΙΑ ΤΟΝ ΧΡΗΣΤΗ**

**THERACOR 5 mg επικαλυμμένα με λεπτό υμένιο δισκία**

Φουμαρική Βισοπρολόλη

**Διαβάστε προσεκτικά ολόκληρο το φύλλο οδηγιών χρήσης προτού αρχίσετε να παίρνετε αυτό το φάρμακο, διότι περιλαμβάνει σημαντικές πληροφορίες για σας.**

- Φυλάξτε αυτό το φύλλο οδηγιών χρήσης. Ίσως χρειαστεί να το διαβάσετε ξανά.

- Εάν έχετε περαιτέρω απορίες, ρωτήστε το γιατρό ή το φαρμακοποιό σας.

- Η συνταγή για αυτό το φάρμακο χορηγήθηκε αποκλειστικά για σας. Δεν πρέπει να δώσετε το φάρμακο σε άλλους. Μπορεί να τους προκαλέσει βλάβη, ακόμα και όταν τα συμπτώματά τους είναι ίδια με τα δικά σας.

- Εάν παρατηρήσετε κάποια ανεπιθύμητη ενέργεια, παρακαλείσθε να ενημερώσετε το γιατρό ή τον φαρμακοποιό σας. Αυτό ισχύει και για κάθε πιθανή ανεπιθύμητη ενέργεια που δεν αναφέρεται στο παρόν φύλλο οδηγιών χρήσης. Βλέπε παράγραφο 4.

**Το παρόν φύλλο οδηγιών περιέχει:**

1. Τι είναι το THERACOR και ποια είναι η χρήση του

2. Τι πρέπει να γνωρίζετε πριν πάρετε το THERACOR

3. Πώς να πάρετε το THERACOR

4. Πιθανές ανεπιθύμητες ενέργειες

5. Πώς να φυλάσσετε το THERACOR

6. Περιεχόμενο της συσκευασίας και λοιπές πληροφορίες

**1. ΤΙ ΕΙΝΑΙ ΤΟ THERACOR ΚΑΙ ΠΟΙΑ ΕΙΝΑΙ Η ΧΡΗΣΗ ΤΟΥ**

Η δραστική ουσία του THERACOR είναι η βισοπρολόλη (bisoprolol). Η βισοπρολόλη ανήκει σε μια ομάδα φαρμάκων που ονομάζονται β-αποκλειστές. Τα φάρμακα αυτά δρουν επηρεάζοντας την ανταπόκριση του οργανισμού σε ορισμένα νευρικά ερεθίσματα, κυρίως στην καρδιά. Ως αποτέλεσμα, η βισοπρολόλη επιβραδύνει τον καρδιακό ρυθμό, βελτιώνοντας την απόδοση της καρδιάς ως προς την άντληση του αίματος στο σώμα.

Η καρδιακή ανεπάρκεια εμφανίζεται όταν ο καρδιακός μυς είναι αδύναμος και δεν μπορεί να αντλεί αρκετό αίμα για να ανταποκριθεί στις ανάγκες του σώματος. Το THERACOR χρησιμοποιείται για τη θεραπεία της χρόνιας σταθερής καρδιακής ανεπάρκειας.

Χρησιμοποιείται σε συνδυασμό με άλλα φάρμακα κατάλληλα για αυτήν την κατάσταση (όπως αναστολείς του μετατρεπτικού ενζύμου της αγγειοτασίνης, διουρητικά και καρδιακοί γλυκοσίδες).

**2. ΤΙ ΠΡΕΠΕΙ ΝΑ ΓΝΩΡΙΖΕΤΕ ΠΡΙΝ ΠΑΡΕΤΕ ΤΟ THERACOR**

**Μην πάρετε το THERACOR**

Μην πάρετε το THERACOR εάν ισχύει για εσάς κάποια από τις παρακάτω καταστάσεις:

- αλλεργία (υπερευαισθησία) στη βισοπρολόλη ή σε οποιοδήποτε άλλο συστατικό (βλ. παράγραφο 6)

- οξεία καρδιακή ανεπάρκεια,

- επιδείνωση της καρδιακής ανεπάρκειας, που απαιτεί ενέσιμη ενδοφλέβια χορήγηση φαρμάκων, που ενισχύουν τη συσταλτικότητα της καρδιάς

- καρδιογενής καταπληξία (shock), που είναι μια οξεία σοβαρή καρδιακή πάθηση που προκαλεί υπόταση και κυκλοφορική ανεπάρκεια

- βραδυκαρδία

- χαμηλή αρτηριακή πίεση

- κάποιες καρδιακές παθήσεις που προκαλούν πολύ βραδύ καρδιακό ρυθμό ή και ακανόνιστο καρδιακό παλμό (όπως, κολποκοιλιακό αποκλεισμό δευτέρου ή τρίτου βαθμού, σύνδρομο νοσούντος φλεβοκόμβου, φλεβοκολπικό αποκλεισμό)

- σοβαρό άσθμα

- σοβαρά προβλήματα με την κυκλοφορία του αίματος στα άκρα (όπως το Σύνδρομο Raynaud), που προκαλούν μυρμήγκιασμα ή ωχρότητα ή μελάνιασμα των δακτύλων των χεριών και των ποδιών

- φαιοχρωμοκύττωμα (ένας σπάνιος όγκος των επινεφριδίων), που δεν αντιμετωπίζεται με θεραπεία

- μεταβολική οξέωση, που είναι μια κατάσταση κατά την οποία υπάρχει υπερβολική ποσότητα οξέος στο αίμα.

**Προειδοποιήσεις και προφυλάξεις**

Εάν κάποια από τις παρακάτω καταστάσεις ισχύει για εσάς, ενημερώστε το γιατρό σας πριν τη λήψη του THERACOR:

- διαβήτης. Η βισοπρολόλη μπορεί να καλύψει τυχόν χαμηλα επιπεδα σακχάρου στο αίμα.

- αυστηρή νηστεία

- ορισμένες καρδιακές παθήσεις όπως οι διαταραχές του καρδιακού ρυθμού ή έντονος πόνος στο στήθος (στηθάγχη Prinzmetal)

- έμφραγμα, εντός 3 μηνών

- νεφρικά ή ηπατικά προβλήματα

- λιγότερο σοβαρά προβλήματα κυκλοφορίας στα άκρα

- χρόνια πνευμονική πάθηση ή λιγότερο σοβαρό άσθμα

- ιστορικό φολιδωτού δερματικού εξανθήματος (ψωρίαση)

- όγκος των επινεφριδίων (φαιοχρωμοκύττωμα)

- δυσλειτουργία του θυρεοειδούς αδένα

Επίσης, ενημερώστε το γιατρό σας εάν πρόκειται να υποβληθείτε σε:

* θεραπεία απευαισθητοποίησης (για παράδειγμα για την πρόληψη του πυρετού εκ χόρτου), διότι το THERACOR μπορεί να αυξήσει την πιθανότητα να εμφανίσετε μια αλλεργική αντίδραση ή μια τέτοια αντίδραση να είναι πιο σοβαρή
* αναισθησία (για παράδειγμα για μια χειρουργική επέμβαση), διότι το THERACOR μπορεί να επηρεάσει την απόκριση του οργανισμού σας σε αυτήν.

Εάν έχετε χρόνια πνευμονική πάθηση ή λιγότερο σοβαρό άσθμα παρακαλούμε ενημερώστε αμέσως το γιατρό σας εάν έχετε νιώσει νέες δυσκολίες στην αναπνοή, βήχα, συριγμό μετά την άσκηση, κλπ. όταν χρησιμοποιείτε το THERACOR.

**Παιδιά και έφηβοι**

Το THERACORδεν συνιστάται για χρήση σε παιδιά και εφήβους.

**Άλλα φάρμακα και THERACOR**

Ενημερώστε το γιατρό ή το φαρμακοποιό σας εάν παίρνετε, έχετε πρόσφατα πάρει ή μπορεί να πάρετε άλλα φάρμακα.

Μην πάρετε τα ακόλουθα φάρμακα με THERACOR χωρίς να έχετε συμβουλευτεί το γιατρό σας:

* ορισμένα φάρμακα που χρησιμοποιούνται για τη θεραπεία της υψηλής αρτηριακής πίεσης, της στηθάγχης ή του ακανόνιστου καρδιακού παλμού (ανταγωνιστές ασβεστίου όπως η βεραπαμίλη και η διλτιαζέμη)
* ορισμένα φάρμακα που χρησιμοποιούνται για τη θεραπεία του ακανόνιστου ή του μη φυσιολογικού καρδιακού παλμού (αντιαρρυθμικά φάρμακα τάξης Ι όπως η κινιδίνη, η δισοπυραμίδη, η λιδοκαΐνη, η φαινυτοΐνη, η φλεκαϊνίδη, η προπαφαινόνη)
* ορισμένα φάρμακα που χρησιμοποιούνται για τη θεραπεία της υψηλής αρτηριακής πίεσης, όπως η κλονιδίνη, η μεθυλντόπα, η μοξονιδίνη, η ριλμενιδίνη. Πάντως, **μη διακόψετε τη λήψη αυτών των φαρμάκων** προτού συμβουλευτείτε το γιατρό σας.

Συμβουλευτείτε το γιατρό σας πριν πάρετε τα ακόλουθα φάρμακα με THERACOR. Ο γιατρός σας μπορεί να χρειασθεί να παρακολουθεί την κατάστασή σας συχνότερα:

* ορισμένα φάρμακα που χρησιμοποιούνται για τη θεραπεία της υψηλής αρτηριακής πίεσης ή της στηθάγχης (ανταγωνιστές διϋδροπυριδινικού τύπου όπως η φελοδιπίνη και η αμλοδιπίνη)
* ορισμένα φάρμακα που χρησιμοποιούνται για τη θεραπεία του ακανόνιστου ή του μη φυσιολογικού καρδιακού παλμού (αντιαρρυθμικά φάρμακα τάξης ΙΙΙ όπως η αμιωδαρόνη)
* τοπικά χορηγούμενους β-αποκλειστές (όπως οι οφθαλμικές σταγόνες τιμολόλης για τη θεραπεία του γλαυκώματος)
* ορισμένα φάρμακα που χρησιμοποιούνται για παράδειγμα για τη θεραπεία της νόσου Αλτσχάιμερ ή του γλαυκώματος (παρασυμπαθητικομιμητικά όπως η τακρίνη και η καρβαχόλη) ή φάρμακα που χρησιμοποιούνται για τη θεραπεία οξέων καρδιολογικών προβλημάτων (συμπαθητικομιμητικά όπως η ισοπρεναλίνη και η δοβουταμίνη)
* ορισμένα φάρμακα που χρησιμοποιούνται για την καταπληξία (shock), (αδρεναλίνη, νοραδρεναλίνη)
* αντιδιαβητικά φάρμακα, συμπεριλαμβανομένης της ινσουλίνης
* αναισθητικούς παράγοντες (για παράδειγμα κατά τη διάρκεια χειρουργικών επεμβάσεων)
* δακτυλίτιδα, που χρησιμοποιείται για τη θεραπεία της καρδιακής ανεπάρκειας
* μη-στεροειδή αντιφλεγμονώδη φάρμακα (ΜΣΑΦ) που χρησιμοποιούνται για τη θεραπεία της αρθρίτιδας, του πόνου ή των φλεγμονών (για παράδειγμα ιβουπροφαίνη ή δικλοφενάκη)
* οποιοδήποτε φάρμακο που μπορεί να μειώσει την αρτηριακή πίεση είτε ως κύρια δράση του φαρμάκου είτε ως παρενέργεια όπως αντιυπερτασικά, ορισμένα φάρμακα που χρησιμοποιούνται για την κατάθλιψη (τρικυκλικά αντικαταθλιπτικά όπως ιμιπραμίνη ή αμιτριπτυλίνη), ορισμένα φάρμακα που χρησιμοποιούνται για την θεραπεία της επιληψίας ή κατά τη διάρκεια της αναισθησίας (βαρβιτουρικά όπως φαινοβαρβιτάλη) ή ορισμένα φάρμακα που χρησιμοποιούνται για τη θεραπεία ψυχικών ασθενειών που χαρακτηρίζονται από την απώλεια επαφής με την πραγματικότητα (φαινοθειαζίνες όπως λεβομεπρομαζίνη)
* μεφλοκίνη, που χρησιμοποιείται για την πρόληψη και τη θεραπεία της ελονοσίας
* φάρμακα που χρησιμοποιούνται για τη θεραπεία της κατάθλιψης και ονομάζονται αναστολείς της μονοαμινοξειδάσης (εκτός από τους αναστολείς της μονοξειδάσης τύπου Β) όπως η μοκλοβεμίδη

**Το THERACOR με τροφή και ποτό**

Μπορείτε να πάρετε το THERACOR με ή χωρίς φαγητό. Το THERACOR σε συνδυασμό με αλκοόλ μπορεί να επηρεάσει την ικανότητα οδήγησης ή χειρισμού μηχανημάτων (βλ. παράγραφο «Οδήγηση και χειρισμός μηχανών»)

**Κύηση και θηλασμός**

Εάν είστε έγκυος ή θηλάζετε, νομίζετε ότι μπορεί να είστε έγκυος ή σχεδιάζετε να αποκτήσετε παιδί, ζητήστε τη συμβουλή του γιατρού σας πριν πάρετε αυτό το φάρμακο.

Κύηση

Υπάρχει ο κίνδυνος ότι η χρήση του THERACORκατά τη διάρκεια της εγκυμοσύνης μπορεί να βλάψει το μωρό. Εάν είστε έγκυος ή προγραμματίζετε εγκυμοσύνη, ενημερώστε το γιατρό σας. Αυτός θα αποφασίσει εάν μπορείτε να παίρνετε το THERACOR κατά τη διάρκεια της εγκυμοσύνης.

Θηλασμός

Δεν είναι γνωστό εάν η βισοπρολόλη περνά στο μητρικό γάλα. Για το λόγο αυτό, ο θηλασμός δε συνιστάται κατά τη διάρκεια της θεραπείας με το THERACOR.

**Οδήγηση και χειρισμός μηχανών**

Η ικανότητα οδήγησης και χειρισμού μηχανών μπορεί να επηρεαστεί ανάλογα με το πόσο καλά ανέχεστε το φάρμακο αυτό. Παρακαλείστε να είστε προσεκτικοί ιδιαίτερα κατά την έναρξη της θεραπείας, όταν αυξάνεται η δοσολογία ή όταν η θεραπεία αλλάζει, καθώς και σε συνδυασμό με αλκοόλ.

**3. ΠΩΣ ΝΑ ΠΑΡΕΤΕ ΤΟ THERACOR**

Πάντοτε να παίρνετε το φάρμακο αυτό αυστηρά σύμφωνα με τις οδηγίες του γιατρού σας. Εάν έχετε αμφιβολίες, ρωτήστε το γιατρό ή το φαρμακοποιό σας.

Η θεραπεία με THERACORαπαιτεί τακτική παρακολούθηση από το γιατρό σας. Αυτό είναι απαραίτητο ιδιαιτέρως κατά την έναρξη της θεραπείας, κατά την αύξηση της δόσης, και όταν σταματήσετε τη θεραπεία.

Πάρτε το δισκίο με λίγο νερό το πρωί, με ή χωρίς τροφή. Μη σπάτε και μη μασάτε το δισκίο. Το δισκίο μπορεί να μοιραστεί σε τέσσερις ίσες δόσεις.

Η θεραπεία με το THERACOR είναι συνήθως μακροχρόνια.

**Ενήλικες συμπεριλαμβανομένων και των ηλικιωμένων**

Η θεραπεία με βισοπρολόλη θα πρέπει να ξεκινά με χαμηλή δόση και να αυξάνεται σταδιακά.

Ο γιατρός σας θα αποφασίσει πόσο θα αυξήσει τη δόση, και αυτό γίνεται με τον ακόλουθο τρόπο:

* 1,25 mg βισοπρολόλης μία φορά ημερησίως για μία εβδομάδα
* 2,5 mg βισοπρολόλη μία φορά ημερησίως για μία εβδομάδα
* 3,75 mg βισοπρολόλης μία φορά ημερησίως για μία εβδομάδα
* 5 mg βισοπρολόλη μία φορά ημερησίως για τέσσερις εβδομάδες
* 7,5 mg βισοπρολόλης μία φορά ημερησίως για τέσσερις εβδομάδες
* 10 mg βισοπρολόλης μία φορά ημερησίως για συνεχιζόμενη θεραπεία συντήρησης

Η μέγιστη συνιστώμενη ημερήσια δόση είναι τα 10 mg βισοπρολόλης.

Ανάλογα με το πόσο καλά ανταποκρίνεστε στο φάρμακο, ο γιατρός σας μπορεί επίσης να αποφασίσει να επιμηκύνει το χρονικό διάστημα μεταξύ των αυξήσεων των δόσεων. Εάν η κατάστασή σας επιδεινώνεται ή δεν ανέχεστε πλέον το φάρμακο, μπορεί να είναι απαραίτητο να μειωθεί και πάλι η δόση ή να διακοπεί η θεραπεία. Σε μερικούς ασθενείς μία δόση συντήρησης κάτω από 10 mg βισοπρολόλης μπορεί να είναι επαρκής.

Ο γιατρός σας θα σας πει τι να κάνετε.

Εάν πρέπει να διακόψετε ολοκληρωτικά τη θεραπεία, ο γιατρός σας θα σας συμβουλεύσει για να μειώσετε τη δόση σας σταδιακά, καθώς διαφορετικά η κατάστασή σας μπορεί να επιδεινωθεί.

**Εάν πάρετε μεγαλύτερη δόση THERACOR από την κανονική**

Εάν πήρατε περισσότερα δισκία THERACOR από όσα έπρεπε, ενημερώστε το γιατρό σας αμέσως. Ο γιατρός σας θα αποφασίσει ποιά είναι τα απαραίτητα μέτρα που πρέπει να παρθούν.

Τα συμπτώματα της υπερδοσολογίας περιλαμβάνουν βραδυκαρδία, δυσκολία στην αναπνοή, ζάλη, ή τρόμο (λόγω μείωσης του σακχάρου του αίματος).

**Εάν ξεχάσετε να πάρετε το THERACOR**

Μην πάρετε διπλή δόση για να αναπληρώσετε τη δόση που ξεχάσατε. Πάρτε τη συνηθισμένη σας δόση το επόμενο πρωί.

**Εάν σταματήσετε να παίρνετε το THERACOR**

Ποτέ μη σταματήσετε να παίρνετε το THERACOR, χωρίς τη σύσταση του γιατρού σας. Σε αντίθετη περίπτωση η κατάσταση της υγείας σας μπορεί να επιδεινωθεί σημαντικά.

Εάν έχετε περισσότερες ερωτήσεις σχετικά με τη χρήση αυτού του προϊόντος ρωτήστε το γιατρό ή το φαρμακοποιό σας.

**4. ΠΙΘΑΝΕΣ ΑΝΕΠΙΘΥΜΗΤΕΣ ΕΝΕΡΓΕΙΕΣ**

Όπως όλα τα φάρμακα, έτσι και αυτό το φάρμακο μπορεί να προκαλέσει ανεπιθύμητες ενέργειες αν και δεν παρουσιάζονται σε όλους τους ανθρώπους.

Για να αποφύγετε σοβαρές αντιδράσεις, ενημερώστε το γιατρό σας αμέσως εάν μια ανεπιθύμητη ενέργεια είναι σοβαρή ή εκδηλώθηκε ξαφνικά ή επιδεινώθηκε γρήγορα.

Οι πιο σοβαρές ανεπιθύμητες ενέργειες σχετίζονται με την καρδιακή λειτουργία:

* επιβράδυνση του καρδιακού ρυθμού (μπορεί να επηρεάσει περισσότερα από 1 άτομο στα 10)
* επιδείνωση της καρδιακής ανεπάρκειας (μπορεί να επηρεάσει έως 1 άτομο στα 10)
* βραδύ η ακανόνιστο καρδιακό ρυθμό (μπορεί να επηρεάσει έως 1 άτομο στα 100)

Εάν αισθανθείτε ζάλη ή αδυναμία, ή δυσκολία στην αναπνοή, παρακαλούμε επικοινωνήστε με το γιατρό σας το συντομότερο δυνατόν.

Περισσότερες ανεπιθύμητες ενέργειες καταγράφονται παρακάτω ανάλογα με την συχνότητα που εμφανίζονται:

**Συχνές (μπορεί να επηρεάσουν έως 1 στα 10 άτομα):**

* κόπωση, αδυναμία, ζάλη, πονοκέφαλος
* αίσθημα κρύου ή μούδιασμα στα χέρια ή τα πόδια
* χαμηλή αρτηριακή πίεση
* στομαχικές ή εντερικές διαταραχές, όπως ναυτία, έμετος, διάρροια, δυσκοιλιότητα.

**Όχι συχνές (μπορεί να επηρεάσουν έως 1 στα 100 άτομα):**

* διαταραχές του ύπνου
* κατάθλιψη
* ζάλη όταν σηκώνεστε σε όρθια θέση
* αναπνευστικά προβλήματα σε ασθενείς με άσθμα ή χρόνιες παθήσεις των πνευμόνων
* μυϊκή αδυναμία, μυϊκές κράμπες

**Σπάνιες (μπορεί να επηρεάσουν έως 1 στα 1.000 άτομα):**

* προβλήματα ακοής
* αλλεργική ρινίτιδα
* μειωμένη δακρύρροια
* φλεγμονή του ήπατος που μπορεί να προκαλέσει κιτρίνισμα του δέρματος ή του λευκού των ματιών
* ορισμένα αποτελέσματα των εξετάσεων αίματος για την ηπατική λειτουργία ή τα επίπεδα λιπιδίων μπορεί να είναι διαφορετικά από το φυσιολογικό
* αλλεργικού τύπου αντιδράσεις όπως κνησμός, ερύθημα, εξάνθημα
* διαταραχές της στύσης
* εφιάλτες, ψευδαισθήσεις
* λιποθυμία

**Πολύ σπάνιες (μπορεί να επηρεάσουν έως 1 στα 10.000 άτομα):**

* ερεθισμός και ερυθρότητα των οφθαλμών (επιπεφυκίτιδα)
* τριχόπτωση
* εμφάνιση ή επιδείνωση φολιδωτού δερματικού εξανθήματος (ψωρίασης), εξάνθημα που μοιάζει με ψωρίαση

**Αναφορά ανεπιθύμητων ενεργειών**

Εάν παρατηρήσετε κάποια ανεπιθύμητη ενέργεια, ενημερώστε το γιατρό ή το φαρμακοποιό σας. Αυτό ισχύει και για κάθε πιθανή ανεπιθύμητη ενέργεια που δεν αναφέρεται στο παρόν φύλλο οδηγιών χρήσης. Μπορείτε επίσης να αναφέρετε ανεπιθύμητες ενέργειες απευθείας, μέσω του εθνικού συστήματος αναφοράς: Εθνικός Οργανισμός Φαρμάκων, Μεσογείων 284, Χολαργός 155 62, Τηλέφωνο: 213 2040 380/337, Φαξ: +30 210 6549585, Ιστότοπος: <http://www.eof.gr>.

Μέσω της αναφοράς ανεπιθύμητων ενεργειών μπορείτε να βοηθήσετε στη συλλογή περισσότερων πληροφοριών σχετικά με την ασφάλεια του παρόντος φαρμάκου.

**5. ΠΩΣ ΝΑ ΦΥΛΑΣΣΕΤΕ ΤΟ THERACOR**

Το φάρμακο αυτό πρέπει να φυλάσσεται σε μέρη που δεν το βλέπουν και δεν το φθάνουν τα παιδιά.

Να μη χρησιμοποιείτε αυτό το φάρμακο μετά την ημερομηνία λήξης που αναφέρεται στην εσωτερική και εξωτερική συσκευασία μετά τo EXP. Η ημερομηνία λήξης είναι η τελευταία ημέρα του μήνα που αναφέρεται εκεί.

Δεν απαιτούνται ιδιαίτερες συνθήκες φύλαξης.

Μην πετάτε φάρμακα στο νερό της αποχέτευσης ή στα οικιακά απορρίμματα. Ρωτήστε το φαρμακοποιό σας για το πώς να πετάξετε τα φάρμακα που δεν χρησιμοποιείτε πια. Αυτά τα μέτρα θα βοηθήσουν στην προστασία του περιβάλλοντος.

**6. ΛΟΙΠΕΣ ΠΛΗΡΟΦΟΡΙΕΣ**

**Τι περιέχει το THERACOR**

* Η δραστική ουσία είναι η φουμαρική βισοπρολόλη (bisoprolol fumarate). Κάθε επικαλυμμένο με λεπτό υμένιο δισκίο περιέχει 5 mg.
* Τα άλλα συστατικά είναι:

Πυρήνας δισκίου: Silica, colloidal anhydrous, magnesium stearate, crospovidone, microcrystalline cellulose, maize starch, calcium hydrogen phosphate, anhydrous.

Επικάλυψη δισκίου: Dimethicone, polyethylene glycol 400, titanium dioxide (E171), hypromellose.

**Εμφάνιση του THERACOR και περιεχόμενα της συσκευασίας**

Το THERACOR 5 mg επικαλυμμένα με λεπτό υμένιο δισκία είναι λευκά, επίπεδα, τετρατομούμενα κυλινδρικά δισκία.

**Κάτοχος Άδειας Kυκλοφορίας και Παρασκευαστής**

UNI-PHARMA ΚΛΕΩΝ ΤΣΕΤΗΣ ΦΑΡΜΑΚΕΥΤΙΚΑ ΕΡΓΑΣΤΗΡΙΑ Α.Β.Ε.Ε.

14º χλμ. Εθνικής Οδού Αθηνών - Λαμίας 1

145 64 Κηφισιά

Τηλ.: 210 8072512

Fax: 210 8078907

**Το φαρμακευτικό προϊόν έχει εγκριθεί στα κράτη μέλη του Ευρωπαϊκού Οικονομικού Χώρου (ΕΟΧ) με τις ακόλουθες ονομασίες:**

Δανία: Cardiospir

Ελλάδα: Theracor film-coated tablets 5 mg/tab

**Το παρόν φύλλο οδηγιών χρήσης εγκρίθηκε για τελευταία φορά στις {ημερομηνία}**